1Rûkîîrî mûno ntugû ya mbere ya kiumia, eekûrû babu baaraûka nthikooni bakamatîîte mîtaa îra baathuuranîrîte. 2Bagûkinya beethîra iiga irîraingiritiirue rîarutwa mûromooni wa nthiko. 3Bakûthûngîra ndeni batoona mwîrî wa Mwathani Yiesû. 4Barûngi waagu barigarîîte i mantû mamu, nthûti îmwe antû arûme baîrî baarûngama akubî na bo beekîrîte nguo ciayicaga mûno. 5Eekûrû babu baagwatwa n'ûguaya beenîka biongo biao. Antû babu babaûria, "I kî n'ûntû bûgûcûa muntû arî mwoyo antûûni baakuû. 6Atirî gûkû nariûkire. Ririkanaani bûra aabwîrire arî Gariiri. 7Aabwîrire, 'Mwana wa Muntû nwa mwanka anenkanîrwe kîrî antû ba meeyia na aambwe mûtharabaani, îndî akaariûka ntugû ya ithatû.' " 8Rîru i rîo eekûrû babu baaririkanire bûra Yiesû augîîte. 9Bakuuma nthikooni baathi beera arutwa îkûmi na ûmwe ba Yiesû mantû mamu na bara bangî bonthe. 10Eekûrû babu baarî Maria Mûmagindari, Njoanina, Maria gina wa Njakubu na bangî. I bo beerire arutwa ba Yiesû mantû mamu. 11Îndî arutwa bakwîrwa ntheto inu n'eekûrû babu boona i cia ûtheri, bataaciîtîgia. 12Petûrû auma agu na rwîro aathi nthikooni. Agûkinya aakuamîîria aaraithîîria ndeni. Akûraithîîria i nguo ira Yiesû oogeetwe na cio oonire cionka. Aacooka kaîrî arigarîîte i bûra gwakarîkîîte. 13Ntugû weenu arutwa bamwe baîrî ba Yiesû ibaathiîte gataûni geetagwa Emaûs. Gataûni gaku kaarî ta mairi mûgwanja kuuma taûni ya Njerusaremu. 14Baathiîte bakîaragia mantû monthe mara maakarîkîîte. 15Bakîaragîîria mantû mamu, Yiesû abagwatagwata baathiyania. 16Ibaamwonire îndî bataamûmenyaga. 17Yiesû abaûria, "N'ata bûthiîte bûkiugaga na njîra?" Arutwa babu baarûngama moothiû maao makîonanagia kîeba. 18Ûmwe wao eetagwa Kiriopas amwîra, "Inkûthûgaania i woû wenka Njerusaremu ûtaiyî mantû mara matuîkîkîîte." 19Abaûria, "Mantû mabi?" Bamwîra, "Mantû mara maratuîkîkire kîrî Yiesû Mûnasareethi. Araarî kîroria kîrî inya înene. Mantû mara ararûthaga na mara araaragia imaroonanagia araumîîte kîrî Ngai na antû ibarakenaga n'we. 20Îndî athînjîri bara banene ba Ngai na atongoria ibaatûmire atuîrwa kûûragwa na njîra ya kwambwa. 21Tûreerîgagîîra n'we agaatûkûûra, tiû Aisiraeri, tuume kîrî anthû beetû. Îîndî îmunthî i ntugû ya ithatû kuuma mantû mamu magûkarîka. 22Eekûrû bamwe bacietû batûrigariirie mûno. Baraûkire nthikooni rûkîîrî mûno, 23na batiroona mwîrî wa Yiesû. Bagûcooka baugire iboonire araîka babeera arî mwoyo. 24Na wana bamwe beetû bakûthi nthikooni beethîîre gûkari wata ûgu eekûrû babu batwîrire. Îndî batiramwona." 25Yiesû abeera, "Biû bûtakîîte mûno n'ûntû bwa kûûmia biongo bienu bûkarega gwîtîgia mantû mara iroria biaroriirie. 26Ga Kîrîstû ataabuîrîîte kûnyamaara i mantû mamu rîru acooka mwagooni wake?" 27Yiesû abataûrîra bûra Maandîko Maatheru maugîîte îgûrû rîake, kwanjîîria na mabuku mara maandîkirwe i Musa na mara monthe maandîkirwe n'iroria. 28Barî akubî gûkinya gataûni gaku baathiîte, Yiesû aakara taka aakûrûkanîîtie. 29Arutwa babu bateendaga athi. Bamwîra, "Raara n'ûntû riûa rîrî akubî kûthûa na igûgûtuga." Yiesû eetîgîîria baaraara. 30Bagûkara meethaani barîa, Yiesû aathûkia mûgaate aacookeria Ngai nkaatho, aung'enyûrania abanenkera. 31Rîru i rîo meetho maao maarancûkire bamûmenya. Bakûmûmenya bataamwona agu kaîrî. 32Baûrania, "Tuuge i kîo n'ûntû nkoro cietû ikûringaga ûra rîra akwaragia naati njîraani agîtûtaûrîra Maandîko Maatheru?" 33Bauma agu thaa wainu baacooka Njerusaremu. Beethîra arutwa bara îkûmi na ûmwe ba Yiesû beethîreene amwe na bara bangî baarî na bo. 34Arutwa babu beethîreene babeera, "I mma Mwathani nariûkire. Noonirwe i Simioni!" 35Arutwa babu baîrî na bo babeera bûra gwakarîkîîte barî njîraani na bûra baamenyangire i Mwathani aarî akîng'enyûrania mûgaate. 36Wabakîaragia mantû mamu, nthûti îmwe boona Yiesû arûngi amwe na bo. Abeera, "Ûkiri bûrookara naabi!" 37Baamaka n'ûntû baathûgaanagia i nkoma yarî. 38Yiesû abaûria, "I mbi yabûmakia? Na i mbi n'ûntû bûtagwîtîgia? 39Raithaani njara na magûrû maakwa bwone i niû ningwa. Ndingithiani bwîgue n'ûntû nkoma îtirî mwîrî na îtirî maîndî ta niû." 40Akuuga ûgu aboonia njara ciake na magûrû. 41Îndî wana rîo bateetîgia n'ûntû bwa bûra baakeneete na bûra baarigarîîte bûgana. Aacooka abaûria, "Bûrî na gîntû gîa kûrîa aaga?" 42Bamûnenkera kînuku gîa îkûyû rîîruge. 43Yiesû aathûkia aarîa bakîonaga. 44Rîru Yiesû abeera, "Mama i mo mantû mara ndabwîraga rîra ndarakaranagia naabi. Rîra ndarabwîraga nwa mwanka mantû maakwa monthe maûyûre mara maandîkîîtwe wathooni bwa Musa, mabukuuni ma iroria, na Cabuurîîni." 45Abaa ûûme bwa kûmenya Maandîko mamu Maatheru. 46Abeera, "Kwandîkîîtwe ûûgû, Kîrîstû akaanyamaarua îndî akaariûka ntugû ya ithatû. 47Na kwa riîtwa rîakwa, kwanjîîria Njerusaremu antû bonthe bagaatûmîîrua mantû ma kwîrira na kûrekerwa meeyia. 48Biû bûrî akûûyî ba mantû mama. 49Na nkabûtûmîra Kîrundu Ûmûtheru, ûra Baaba augire akabwaa. Karaani aaga taûni mwanka rîra bûkeewa inya ya Kîrundu Ûmûtheru." 50Yiesû aathi na arutwa baake kuuma Njerusaremu mwanka Bethania. Bagûkinya aûkîîria njara ciake îgûrû abathaarima. 51Warîo Ngai amwathûrana na bo amwîtithia îgûrû. 52Arutwa baake bamûgonga. Rîru baacooka Njerusaremu bakeneete mûno. 53Îgiita rîao rîra riingî beegagua barî nyomba ya Ngai bakîmûkumagia.
kik_Latn